CELEX: 62011CN0369
Language: et
Date: 2011-07-12 00:00:00
Title: Kohtuasi C-369/11: 12. juulil 2011 esitatud hagi — Euroopa Komisjon versus Itaalia Vabariik

24.9.2011   
            
            
               ET
            
            
               Euroopa Liidu Teataja
            
            
               C 282/11
            
         12. juulil 2011 esitatud hagi — Euroopa Komisjon versus Itaalia Vabariik
   (Kohtuasi C-369/11)
   2011/C 282/21
   Kohtumenetluse keel: itaalia
   
      Pooled
   
   
      Hageja: Euroopa Ühenduste Komisjon (esindajad: E. Montaguti ja H. Støvlbæk)
   
      Kostja: Itaalia Vabariik
   
      Hageja nõuded
   
   
               —
            
            
               tuvastada, et kuna Itaalia Vabariik ei ole võtnud vajalikke õigus- ja haldusnorme direktiivi 91/440/EÜ (1) (muudetud kujul) artikli 6 lõike 3 ja II lisa ega direktiivi 2001/14/EÜ (2) artikli 4 lõike 2 ja artikli 14 lõike 2, direktiivi 2001/14/EÜ artikli 4 lõike 1 ja artikli 30 lõike 3 ega direktiivi 2001/14/EÜ artikli 30 lõike 1 täitmiseks, siis on Itaalia Vabariik rikkunud sellest direktiivist tulenevaid kohustusi;
            
         
               —
            
            
               mõista kohtukulud välja Itaalia Vabariigilt.
            
         
      Väited ja peamised argumendid
   
   Etteheited, mille komisjon esitab Itaalia Vabariigile, puudutavad infrastruktuurile juurdepääsuga seoses põhifunktsioone täitva organi sõltumatust, raudtee-infrastruktuuri juurdepääsu eest maksu (tasu) nõudmist ning reguleeriva organi pädevust ja autonoomsust.
   Kõigepealt süsteem, millega on korraldatud infrastruktuurile juurdepääsuga seoses põhifunktsioonide täitmine raudteeinfrastruktuuri-ettevõtja poolt, ei taga piisavalt, et see ettevõtja tegutseb sõltumatult oma kontserni valdusühingust, arvestades, et samasse kontserni kuulub ka turu peamine raudtee-ettevõtja.
   Peale selle, kui arvestada, et võrgule juurdepääsu maksu määrab transpordiministeerium ja et raudteeinfrastruktuuri-ettevõtja võib selle kohta vaid ettepaneku teha ning tal on sellega seoses üksnes operatiivne kohustus välja arvutada maks, mida konkreetne raudtee-ettevõtja peab tegelikkuses tasuma, on temalt vastuolus halduse sõltumatuse nõudega ära võetud oluline haldusvahend.
   Lõpuks ei ole veel kindlustatud reguleeriva organi nõutav täielik sõltumatus kõigist raudtee-ettevõtjatest, kuna reguleeriva organi personali moodustavad transpordiministeeriumi ametnikud ja sellel ministeeriumil on jätkuvalt otsustav mõju selle kontserni valdusühingule, kuhu kuulub Itaalia peamine raudtee-ettevõtja, ning sellest tulenevalt ka kõnealusele ettevõtjale.
   
      (1)  EÜT L 237, lk 25; ELT eriväljaanne 07/01, lk 341.
   
      (2)  EÜT L 75, lk 29; ELT eriväljaanne 07/05, lk 404.